Omnibus tam presentibus quam futuris presentium notulis litterarum notum sit et certum quod ego Henricus, Eduensis ecclesie episcopus, Galoni, abbati Buxerie, et ipsi ecclesie Buxerie ecclesiam de Croocon dono et concedo, et hanc donationem sigilli mei impressione confirmo, salvo tamen episcopali et sinodali jure. Capellano vero qui ecclesiam prenominatam tenet, et illi qui in posterum eam tenebit precipio ut abbati Buxerie de redditibus ecclesie prefate deinceps respondeat, et in justiciis faciendis pro ipsa ecclesia amodo sit ipsi abbati obediens et donum ipsius ecclesie et doni privationem in discretione abbatis secundum rationem sciat esse.